
[bookmark: TextBodyBegin]Europski parlament,
–	uzimajući u obzir Povelju Europske unije o temeljnim pravima,
–	uzimajući u obzir članak 2. Ugovora o Europskoj uniji (UEU),
–	uzimajući u obzir Europsku konvenciju o ljudskim pravima i relevantnu sudsku praksu Europskog suda za ljudska prava,
–	uzimajući u obzir sudsku praksu Suda Europske unije,
–	uzimajući u obzir presudu Suda Europske unije u predmetu C-673/16 od 5. lipnja 2018.,
–	uzimajući u obzir Opću deklaraciju o ljudskim pravima,
–	uzimajući u obzir Konvenciju Vijeća Europe o sprečavanju i borbi protiv nasilja nad ženama i nasilja u obitelji (Istanbulska konvencija) koju je Europska unija ratificirala 28. lipnja 2023.,
–	uzimajući u obzir Konvenciju UN-a o pravima djeteta, Konvenciju UN-a o uklanjanju svih oblika diskriminacije žena, Konvenciju UN-a o ukidanju svih oblika rasne diskriminacije i Konvenciju o pravima osoba s invaliditetom,
–	uzimajući u obzir jogjakartska načela i primjenu međunarodnog prava o ljudskim pravima u odnosu na seksualnu orijentaciju, rodni identitet, rodno izražavanje i spolna obilježja,
–	uzimajući u obzir komunikaciju Komisije od 12. studenoga 2020. naslovljenu „Unija ravnopravnosti: Strategija o ravnopravnosti LGBTIQ osoba 2020.–2025.” (COM(2020)0698),
–	uzimajući u obzir svoju Rezoluciju od 14. rujna 2021. o pravima pripadnika zajednice LGBTIQ u EU-u[footnoteRef:1], [1:  	SL C 117, 11.3.2022., str. 2.] 

–	uzimajući u obzir Komisijino izvješće o napretku u provedbi Strategije EU-a o ravnopravnosti LGBTIQ osoba 2020.–2025.,
–	uzimajući u obzir svoju Rezoluciju od 11. ožujka 2021. o proglašenju EU-a prostorom slobode za osobe LGBTIQ[footnoteRef:2], [2:  	SL C 474, 24.11.2021., str. 140.] 

–	uzimajući u obzir svoju Rezoluciju od 17. rujna 2020. o Prijedlogu odluke Vijeća o utvrđivanju da postoji očita opasnost da Republika Poljska teško prekrši vladavinu prava[footnoteRef:3], [3:  	Usvojeni tekstovi, P9_TA(2020)0225.] 

–	uzimajući u obzir svoju Rezoluciju od 8. srpnja 2021. o povredama prava EU-a i prava građana pripadnika zajednice LGBTIQ u Mađarskoj nakon izmjena zakona koje je donio mađarski parlament[footnoteRef:4], [4:  	Usvojeni tekstovi, P9_TA(2021)0362.] 

–	uzimajući u obzir svoju Rezoluciju od 20. listopada 2022. o rastućem broju zločina iz mržnje protiv LGBTIQ+ osoba diljem Europe u svjetlu nedavnog homofobnog ubojstva u Slovačkoj[footnoteRef:5], [5:  	Usvojeni tekstovi, P9_TA(2022)0372.] 

[bookmark: _GoBack]–	uzimajući u obzir svoju Rezoluciju od 20. travnja 2023. o općoj dekriminalizaciji homoseksualnosti u svjetlu nedavnih događaja u Ugandi[footnoteRef:6],  [6:  	Usvojeni tekstovi, P9_TA(2023)0120.] 

–	uzimajući u obzir Prijedlog Komisije od 7. prosinca 2022. za Uredbu Vijeća o nadležnosti, mjerodavnom pravu, priznavanju odluka i prihvaćanju javnih isprava u pitanjima roditeljstva i o uspostavi europske potvrde o roditeljstvu (COM(2022)0695),
–	uzimajući u obzir studiju Glavne uprave za usluge parlamentarnih istraživanja iz prosinca 2023. naslovljenu „Strategija o ravnopravnosti LGBTIQ osoba 2020. – 2025. – pregled provedbe”[footnoteRef:7], [7:  	Studija – „Strategija EU-a o ravnopravnosti LGBTIQ osoba 2020.–2025. – pregled provedbe”, Europski parlament, Glavna uprave za usluge parlamentarnih istraživanja, 2023.] 

–	uzimajući u obzir Smjernice EU-a za strategije i akcijske planove za jačanje ravnopravnosti LGBTIQ osoba, koje je pripremila Komisija 2022.,
–	uzimajući u obzir Provedbenu odluku Komisije (EU) 2024/442 od 24. siječnja 2024. o zahtjevu za registraciju europske građanske inicijative pod nazivom „Zabrana praksi konverzije u Europskoj uniji”[footnoteRef:8] u skladu s Uredbom (EU) 2019/788 Europskog parlamenta i Vijeća, [8:  	SL L, 2024/442, 5.2.2024., ELI: http://data.europa.eu/eli/dec_impl/2024/442/oj.] 

–	uzimajući u obzir članak 54. Poslovnika, kao i članak 1. stavak 1. točku (e) Odluke Konferencije predsjednika od 12. prosinca 2002. o postupku odobrenja izrade izvješćâ o vlastitoj inicijativi te Prilog 3. priložen toj odluci,
–	uzimajući u obzir izvješće Odbora za građanske slobode, pravosuđe i unutarnje poslove (A9‑0030/2024),
A.	budući da su prava LGBTIQ+ osoba temeljna prava te da su sustavi provjere i ravnoteže u državama članicama u pogledu vladavine prava i demokracije ključni za zaštitu prava LGBTIQ osoba; budući da su sigurnost i dostojanstvo LGBTIQ+ osoba sigurnost i dostojanstvo svih nas;
B.	budući da je pravo na jednako postupanje i nediskriminaciju temeljno pravo sadržano u Ugovorima i Povelji te da ga treba u potpunosti poštovati;
C.	budući da su jednakost i zaštita manjina neke od vrijednosti EU-a sadržane u članku 2. UEU-a;
D.	budući da se člankom 21. Ugovora o funkcioniranju Europske unije (UFEU) utvrđuje da svaki građanin Unije ima pravo slobodno se kretati i boraviti na državnom području država članica;
E.	budući da su sve države članice u okviru međunarodnog prava i Ugovora EU-a preuzele obveze i dužnosti da poštuju, jamče, štite i ispunjavaju temeljna prava;
F.	budući da je ostvaren napredak na području zaštite i unapređenja LGBTIQ+ prava u nekim državama članicama;
G.	budući da diljem EU-a i dalje postoji diskriminacija koja se temelji na stvarnoj ili percipiranoj seksualnoj orijentaciji, rodnom identitetu i izražavanju i spolnim obilježjima;
H.	budući da je razvoj događaja u nekim državama članicama pokazao da se ostvareni napredak u području LGBTIQ+ prava ne može uzimati zdravo za gotovo;
I.	budući da je 2022. Komisija zajedno s Parlamentom i 15 država članica prijavila Mađarsku Sudu Europske unije zbog kršenja LGBTIQ prava;
J.	budući da bi se Latvija trebala pridružiti Podskupini za ravnopravnost LGBTIQ osoba koja je osnovana u okviru Grupe na visokoj razini za nediskriminaciju, jednakost i različitost - kao posljednja država članica koja je to učinila nakon što je Cipar nedavno izrazio interes - s ciljem poboljšanja provedbe Strategije o LGBTIQ osobama u svim državama članicama; 
K.	budući da je Parlament osudio, najoštrije moguće, diskriminatorne zakone, politike i prakse protiv LGBTIQ+ osoba, kao što je „Prijedlog zakona protiv homoseksualnosti” u Ugandi;
L.	budući da je 30. studenoga 2023. ruski Vrhovni sud zabranio „međunarodni pokret LGBT” i proglasio ga ekstremističkom organizacijom; budući da je ta odluka ozbiljan napad na pripadnike LGBTIQ+ zajednice i borce za ljudska prava u Rusiji i da će ozbiljno utjecati na njihovu situaciju; budući da su LGBTIQ+ osobe u Kini izložene sve većem uznemiravanju i cenzuri, među ostalim na internetu;
M.	budući da je u europskom godišnjem pregledu za 2023. Međunarodne udruge lezbijki, gej, biseksualnih, trans i interseksualnih osoba Europe (ILGA) dokumentiran najveći porast nasilja nad LGBTIQ+ osobama u posljednjih dvanaest godina;
N.	budući da je porast retorike usmjerene protiv temeljnih prava, uključujući onu izabranih političara i političarki, doprinio stvaranju neprijateljskoga okruženja za LGBTIQ+ osobe i one koji zagovaraju LGBTIQ+ prava;
O.	budući da stvaranje sigurnih, slobodnih, uključivih društava za LGBTIQ+ osobe podrazumijeva suočavanje s mnogim i intersekcijskim oblicima diskriminacije, isključivanja i nasilja;
P.	budući da se LGBTIQ+ osobe suočavaju s diskriminacijom i nasiljem diljem svijeta;
Q.	budući da se Europska unija obvezala promovirati i štititi LGBTIQ+ prava u cijelom svijetu;
R.	budući da su svi oblici mržnje i netolerancije i njihovo izražavanje, uključujući govor mržnje i zločine iz mržnje, nespojivi s vrijednostima EU-a kao što su ljudsko dostojanstvo, sloboda, demokracija, ravnopravnost, vladavina prava i poštovanje ljudskih prava, kako je utvrđeno u članku 2. UEU-a;
S.	budući da se tzv. konverzijske prakse mogu oslanjati na različite metode kao što su elektrošokovi, uzimanje hormona ili egzorcistički obredi koji predstavljaju prakse mučenja; budući da se procjenjuje da je 2 % LGBTIQ+ osoba u EU-u doista bilo podvrgnuto takvim konverzijskim praksama i da je 5 % bila ponuđena konverzija, iako bi stvarne brojke mogle biti mnogo više;
T.	budući da je 27. studenoga 2023. Komisiji podnesena europska građanska inicijativa pod nazivom „Zabrana praksi konverzije u Europskoj uniji”; budući da se njome Uniju poziva da predloži obvezujuću zakonsku zabranu praksi konverzije koje su usmjerene na LGBTIQ+ građane u Europskoj uniji; budući da je Komisija 21. siječnja 2024. tu europsku građansku inicijativu u cijelosti registrirala;
Glavni zaključci
1.	pozdravlja Strategiju Komisije o ravnopravnosti LGBTIQ osoba (COM(2020)0698), koju je Komisija 12. studenoga 2020. donijela za razdoblje 2020.–2025. i njezino nedavno izvješće o napretku u provedbi te Strategije; uviđa predanost Europske komisije podupiranju država članica u provedbi Strategije te izražava duboku zabrinutost zbog razlika u otvorenosti u odnosu na Strategiju među državama članicama; pozdravlja nastojanja Europske komisije da promiče ravnopravnost LGBTIQ+ osoba u svim područjima obuhvaćenim Strategijom; žali što neke mjere koje je Komisija prvobitno planirala nisu još provedene;
2.	uvažava napredak postignut provedbom Strategije EU-a o ravnopravnosti LGBTIQ osoba 2020. – 2025. istovremeno naglašavajući da je istinska ravnopravnost za LGBTIQ+ osobe u EU-u još daleko od aktualne stvarnosti; izražava zabrinutost zbog diskriminacije i nasilja koji pogađaju LGBTIQ+ osobe u EU-u i njihovih posljedica na potpuno uživanje u slobodnom i dostojanstvenom životu tih osoba;
3.	žali zbog toga što je u Vijeću horizontalna direktiva o suzbijanju diskriminacije blokirana od 2008.; smatra da se svaka Komisijina izmjena tog prijedloga mora temeljiti na stajalištu Parlamenta, da se njome mora riješiti problem intersekcijske diskriminacije i izričito zabraniti diskriminacija na bilo kojoj kombinaciji osnova navedenih u Povelji; žali zbog činjenice da je Vijeće ignoriralo te zahtjeve i potiče ga da ih uključi u svoj mandat i poduzme sve odgovarajuće mjere za borbu protiv diskriminacije u EU-u;
4.	poziva na uključivanje svih temelja seksualne orijentacije, rodnog identiteta, rodnog izražavanja i spolnih svojstava u antidiskriminacijsko zakonodavstvo u EU-u na osnovi široke interpretacije temelja seksualne orijentacije i spola te načela rodne ravnopravnosti iz Ugovora; napominje da će se time osigurati pravna sigurnost i sveobuhvatnost zaštite LGBTIQ+ osoba;
5.	naglašava da su LGBTIQ+ osobe nerazmjerno pogođene beskućništvom, siromaštvom i socioekonomskom isključenošću; izražava zabrinutost zbog posljedica pandemije bolesti COVID-19 i troškova života i krize stanovanja na živote LGBTIQ+ osoba; ponavlja da je stanovanje temeljno pravo;
6.	žali zbog činjenice da se LGBTIQ+ osobe još uvijek suočavaju s preprekama u dostupnosti zapošljavanju, posebno pristojnih radnih mjesta unatoč zakonodavstvu EU-a kojim se zabranjuje diskriminacija na temelju seksualne orijentacije u području zapošljavanja i rada; smatra da su LGBTIQ+ prava prava radnika;
7.	naglašava da diskriminacija na osnovi stvarne ili percipirane seksualne orijentacije, rodnog identiteta, rodnog izražavanja i spola može znatno utjecati na dobrobit i fizičko, mentalno i seksualno zdravlje LGBTIQ+ osoba; žali zbog činjenice da se LGBTIQ+ osobe još uvijek suočavaju s diskriminacijom u pristupu zdravstvenoj skrbi; naglašava da bi pristup zdravstvenoj skrbi trebao biti univerzalna, pravovremena i dostupna javna usluga;
8.	naglašava potrebu za uključivim i sigurnim obrazovanjem za LGBTIQ+ osobe u svim državama članicama, osobito za mlade LGBTIQ+ osobe; 
9.	žali što se LGBTIQ+ osobe još uvijek suočavaju s diskriminacijom u nekim državama članicama u pogledu pristupa socijalnoj zaštiti i sigurnosti, pristupu opskrbi robom i drugim sektorima ili uslugama;
10.	žali što su starije LGBTIQ+ osobe posebno pogođene manjkom LGBTIQ+ prava što dodatno pogoršava osjećaj socijalne izoliranosti i prepreke u pristupu osnovnim uslugama; ističe da je starija LGBTIQ+ populacija često zanemarena u oblikovanju javnih politika i projekata uključujući one koji se osmišljavaju po mjeri LGBTIQ+ osoba; naglašava da je starija LGBTIQ+ populacija nerazmjerno pogođena siromaštvom i manjkom pristupa pristojnom stanovanju i odgovarajućim mrežama skrbi; naglašava da europski prostor slobode za LGBTIQ+ osobe ne smije nikoga zapostaviti;
11.	naglašava da usluge skrbi za LGBTIQ+ osobe moraju uvijek osiguravati dostojanstvo, neovisnost, autonomiju, dobrobit i sudjelovanje u društvenom životu onih koji ih primaju, uključujući mogućnost kućne njege i skrbi u zajednici;
12.	naglašava da se LGBTIQ+ osobe u ruralnim, perifernim i najudaljenijim regijama suočavaju s posebnim izazovima i preprekama u njihovom pristupu osnovnim uslugama; 
13.	izražava duboku zabrinutost zbog LGBTIQ+ osoba koje su prisiljene ostvariti pravo na traženje azila u Europskoj uniji; izražava zabrinutost zbog toga što se trans i interseksualne osobe suočavaju s dodatnim preprekama kada podnesu zahtjev za azil; naglašava važnost uzimanja u obzir položaja LGBTIQ+ osoba pri izradi politike azila i migracijske politike Unije;
14.	izražava duboku zabrinutost zbog porasta govora mržnje, zločina iz mržnje i nasilja nad LGBTIQ+ osobama, među ostalim na internetskim platformama, gdje bi to moglo dovesti do kršenja prava na privatnost gledatelja LGBTIQ+ sadržaja; podsjeća na potrebu za preventivnom i zaštitnom javnom politikom u pogledu predrasudama motiviranog govora mržnje, zločina iz mržnje i nasilja nad LGBTIQ+ osobama; uviđa da se slučajevi govora mržnje i zločina protiv LGBTIQ+ osoba nedovoljno prijavljuju zbog nedostatka povjerenja u javna tijela za borbu protiv takvih zločina;
15.	osuđuje činjenicu da je uspon krajnje desnih političkih sila potaknuo porast stigmatizacije, uznemiravanja i progona LGBTIQ+ osoba kao i LGBTIQ+ organizacija civilnog društva i aktivista; osuđuje sve češće svaljivanje krivnje na LGBTIQ+ zajednicu i štetno nazivanje promicanja LGBTIQ+ prava „ideologijom”.
16.	naglašava potrebu da EU riješi položaj LGBTIQ+ osoba u službenim pregovorima sa zemljama kandidatkinjama i podupre sve zemlje proširenja u premošćivanju zakonodavnih praznina i osiguravanju temeljnih prava LGBTIQ+ osoba;
17.	zahtijeva zajednički pristup EU-a pravnom priznavanju istospolnih brakova i partnerstava, duginih roditelja, uključujući i trans roditelje, kao i pravnom priznavanju roda kako bi se djelovalo u najboljem interesu djece u skladu sa sudskom praksom Suda Europske unije i Europskog suda za ljudska prava;
18.	naglašava izazove s kojima se suočavaju trans, nebinarne i interseksualne osobe u EU-u, posebno u vezi s njihovim socioekonomskim i sociodemografskim statusom; izjavljuje kako odsutnost postupaka pravnog priznavanja roda ili prepreke njihovom pristupanju u državama članicama krše prava i ometaju težnje trans i nebinarnih i interseksualnih osoba u cijeloj Uniji;
19.	zahtijeva pravo na slobodu kretanja za dugine obitelji u EU-u te da se djecu duginih obitelji ne bi smjelo diskriminirati u stjecanju državljanstva EU-a;
20.	izražava zabrinutost zbog toga što bi prepoznavanje lica i profiliranje moglo stvoriti veće rizike za LGBTIQ+ osobe, posebice za trans, nebinarne i interseksualne osobe; 
21.	žali zbog manjka kohezivnog pregleda financiranja EU-a za ravnopravnost LGBTIQ+ osoba u okviru različitih programa koje podupiru Strategiju;
22.	naglašava koliko je hitno da Komisija osigura pristup financiranju za organizacije civilnog društva iz područja LGBTIQ+ prava u Uniji i trećim zemljama; primjećuje da je odgovarajuće i fleksibilno financiranje organizacija civilnog društva koje zagovaraju LGBTIQ+ prava osnovni uvjet kojim se omogućuje zaštita i promicanje LGBTIQ+ prava u Europskoj uniji i trećim zemljama;
23.	pozdravlja inicijative EU-a usmjerene na zaštitu boraca za ljudska prava u području LGBTIQ+ i olakšavanje njihovog rada na obrani temeljnih prava; naglašava potrebu da se EU nastavi suočavati sa stigmatizacijom, zastrašivanjem, uznemiravanjem boraca za ljudska prava u području LGBTIQ+ u cijelom svijetu: pozdravlja potporu Komisije LGBTIQ+ aktivistima u Ukrajini, posebno putem modaliteta „izravne nagrade” od početka ruske invazije i agresije na Ukrajinu;
24.	podsjeća da bi europska humanitarna pomoć trebala uzimati u obzir rod, dob, zaštitu i LGBTIQ+ pripadnost i intersekcionalnost kao međusektorsko načelo te biti u skladu s humanitarnim načelima;
25.	naglašava da EU ne smije nikoga izostaviti u zaštiti temeljnih prava;
Preporuke
26.	poziva EU i države članice da osiguraju istinsko uključivanje LGBTIQ+ prava u sve politike EU-a; poziva da se u politikama uzimaju u obzir razlozi za višestruku i međusobnu diskriminaciju koja se može temeljiti, među ostalim, na društveno-ekonomskom statusu, dobi, rasi, vjeri, stvarnoj ili percipiranoj seksualnoj orijentaciji, rodnom identitetu, rodnom izražavanju i spolnim karakteristikama ili invaliditetu; poziva da se u politikama uzmu u obzir posebni konteksti ruralnih, perifernih i najudaljenijih regija;
27.	poziva EU i države članice da uključe seksualnu orijentaciju, rodni identitet i izražavanje i spolna obilježja u temelje koji će se uzimati u obzir u antidiskriminacijskom zakonodavstvu u EU-u u skladu s mandatom Parlamenta o prijedlogu direktive o standardima za tijela za jednakost[footnoteRef:9]; [9:  	Prijedlog Komisije od 7. prosinca 2022. za direktivu Europskog parlamenta i Vijeća o standardima za tijela za jednakost u području jednakog postupanja prema ženama i muškarcima te njihovih jednakih mogućnosti u pitanjima zapošljavanja i rada te o brisanju članka 20. Direktive 2006/54/EZ i članka 11. Direktive 2010/41/EU (COM(2022)0688).] 

28.	poziva EU i države članice da uključe LGBTIQ+ osobe u oblikovanje politika, uključujući u oblikovanje i provedbu socioekonomskih, stambenih i obrazovnih politika; poziva države članice da se pozabave krizom troškova života i stanovanja, među ostalim i utvrđivanjem posebnih mjera za LGBTIQ+ osobe;
29.	poziva države članice na provođenje Direktive o jednakom postupanju pri zapošljavanju i obavljanju zanimanja;
30.	pozdravlja Komisijin Prijedlog uredbe o nadležnosti, mjerodavnom pravu, priznavanju odluka i prihvaćanju javnih isprava u pitanjima roditeljstva i o uspostavi europske potvrde o roditeljstvu kako bi se zaštitila prava sve djece osiguravajući da se njihove roditeljske veze, uključujući prije svega roditelje istog spola, utvrđene u jednoj državi članici priznaju u svim državama članicama; traži od Komisije da ispita potencijal drugih pravnih osnova u Ugovorima, posebno u članku 19. i članku 21. UFEU-a kako bi osigurala da su brakovi, partnerstva, roditeljstvo i obiteljski život LGBTIQ+ osoba u potpunosti i bezuvjetno prepoznati u svim državama članicama bez diskriminacije i prepreka slobodnom kretanju; 
31.	pozdravlja odluku Komisije od 15. srpnja 2021. da pokrene sudski postupak protiv država članica zbog kršenja temeljnih prava LGBTIQ+ osoba; poziva Komisiju da nastavi pomno pratiti provedbu prava EU-a u državama članicama i pokrene prekršajni postupak u slučajevima kršenja temeljnih prava LGBTIQ+ osoba na temelju članka 2. UEU-a, Povelje o temeljnim pravima ili sekundarnog zakonodavstva, ako je primjenjivo; poziva Komisiju da se sustavno koristi ubrzanim postupcima i zahtjevima za privremene mjere pred Sudom EU-a;
32.	poziva Komisiju da zajamči da se države članice pridržavaju presuda Suda Europske unije i Europskog suda za ljudska prava, rješavanjem slučajeva neprovođenja presuda mjerama previđenima u članku 260. stavku 2. UFEU-a i Uredbi o uvjetovanosti u pogledu vladavine prava, posebice kada je riječ o LGBTIQ+ osobama i duginim obiteljima koje prelaze granicu unutar EU-a;
33.	poziva sve države članice da se pridržavaju smjernica za strategije i akcijske planove za poboljšanje ravnopravnosti LGBTIQ osoba[footnoteRef:10] koje je pripremila Podskupina za ravnopravnost LGBTIQ osoba; [10:  	Direktiva Vijeća 2000/78/EZ od 27. studenoga 2000. o uspostavi općeg okvira za jednako postupanje pri zapošljavanju i obavljanju zanimanja (SL L 303, 2.12.2000., str. 16.).] 

34.	poziva države članice na povećanje pokrivenosti svim zdravstvenim uslugama kako bi LGBTIQ+ osobe mogle zatražiti posebnu skrb, uključujući u području seksualnog i reproduktivnog zdravlja i tehnologija; potiče Komisiju i države članice da usvoje mjere za borbu protiv diskriminacije LGBTIQ+ osoba u zdravstvenom sektoru;
35.	poziva države članice da osiguraju veće financiranje za pružanje usluga za žrtve rodno uvjetovanog nasilja te da pruže potporu LGBTIQ+ žrtvama, posebice LGBTIQ+ ženama, uvažavajući njihove posebne potrebe i iskustva;
36.	podsjeća da je potrebno osigurati da se tehnologije prepoznavanja i profiliranja lica vode načelima transparentnosti, objašnjivosti, pravednosti i odgovornosti kako bi se odgovorilo na predrasude i rizike koji nastaju za LGBTIQ+ osobe;
37.	poziva EU da omogući pristup azilu za LGBTIQ+ osobe, uključujući one iz trećih zemalja kategoriziranih kao tzv. sigurne zemlje;
38.	poziva Komisiju da osigura potporu za ravnopravnost LGBTIQ+ osoba na djelu u okviru Fonda za azil, migraciju i integraciju, kako je najavljeno u Strategiji o ravnopravnosti LGBTIQ osoba 2020. – 2025., te da tu potporu uključi u program rada 2023. 2025.;
39.	poziva Agenciju Europske unije za azil (EUAA) da brzo dovrši svoje praktične smjernice za podnositelje zahtjeva na temelju seksualne orijentacije, rodnog identiteta, rodnog izražavanja i spolnih karakteristika te da se države članice zatim pridržavaju tih smjernica;
40.	poziva Komisiju na nadzor učinaka antirodnog pokreta i financiranje organizacija civilnog društva i znanstvenih projekata koje ga istražuju kako bi se na njega učinkovito odgovorilo;
41.	poziva Komisiju i države članice da pri izradi politika i programa za potporu LGBTIQ+ osobama u Europi i diljem svijeta iskoriste empirijska i sustavna znanja koja su izgradili organizacije civilnog društva i znanstvenici;
42.	poziva Uniju i države članice da prepoznaju stvarnu ili percipiranu seksualnu orijentaciju, rodni identitet, rodno izražavanje i spolne karakteristike kao motive za predrasude; poziva Komisiju i države članice da se pozabave govorom mržnje, zločinima iz mržnje i nasiljem motiviranim predrasudama na temelju seksualne orijentacije, rodnog identiteta i izražavanja i spolnih obilježja, uključujući internetsko nasilje; pozdravlja inicijativu Komisije za proširenje popisa kaznenih djela EU-a u članku 83. stavku 1. UFEU-a na govor mržnje i zločine iz mržnje, čime bi se utvrdila minimalna pravila u vezi s definicijom kaznenih djela i sankcija primjenjivih u svim državama članicama EU-a; ističe potrebu za osiguranjem snažnog odgovora kaznenog prava EU-a na govor mržnje i zločine iz mržnje; duboko žali zbog toga što su prošle gotovo dvije godine od objavljivanja komunikacije Komisije i što Vijeće nije postiglo nikakav napredak u tom pogledu, unatoč tome što je uspjelo brzo proširiti popis kaznenih djela EU-a u druge svrhe; žali zbog takvog izostanka djelovanja u svjetlu porasta govora mržnje i zločina iz mržnje; ponovo poziva Vijeće da s dužnom pažnjom radi na postizanju konsenzusa kako bi Komisija mogla pokrenuti drugu fazu postupka;
43.	potiče Komisiju da nastavi s radom na programu informiranja i poticanja prijavljivanja zločina iz mržnje motiviranih predrasudama na temelju seksualne orijentacije, rodnog identiteta i izražavanja i spolnih obilježja; poziva Komisiju i države članice da osiguraju da policajci i pravosudni službenici prođu osposobljavanje o LGBTIQ+ pitanjima, da bolje podupiru LGBTIQ+ osobe te da prikladno istražuju i procesuiraju slučajeve zločina iz mržnje.
44.	poziva Komisiju da istraži pravni okvir EU-a i moguće puteve koji bi se mogli slijediti za suzbijanje i zabranu konverzijskih praksi na razini EU-a i da potakne države članice da zabrane „konverzijske prakse” na temelju seksualne orijentacije, rodnog identiteta i izražavanja i spolnih obilježja;
45.	pozdravlja, kao prvi korak, Komisijinu službenu registraciju europske građanske inicijative pod nazivom „Zabrana praksi konverzije u Europskoj uniji” jer se time priznaje pravna osnova za djelovanje po tom pitanjem na europskoj razini; izražava svoju podršku toj europskoj građanskoj inicijativi; poziva Komisiju da u tom smislu djeluje i predloži pravne akte na temelju Ugovora i Uredbe o europskoj građanskoj inicijativi[footnoteRef:11]; [11:  	Uredba (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (SL L 130, 17.5.2019., str. 55.).] 

46.	poziva Komisiju na zabranu genitalnog sakaćenja, posebice genitalnog sakaćenja žena i interseksualnih osoba;
47.	poziva države članice da nastave razmjenjivati najbolje prakse o zaštiti temeljnih prava interseksualne djece;
48.	poziva na zabranu prisilnih pobačaja i sterilizacija; naglašava važnost neovisnosti i fizičkog i mentalnog zdravlja LGBTIQ+ osoba te njihovo pravo na samoodređenje; ističe da stajalište Parlamenta o prijedlogu direktive o suzbijanju nasilja nad ženama i nasilja u obitelji uključuje dodavanje sakaćenja ženskih spolnih organa i spolnih organa interseksualnih osoba i prisilne sterilizacije na popis kaznenih djela EU-a;
49.	poziva države članice da priznaju brak i roditeljstvo istospolnih parova u svrhu ostvarivanja prava koja proizlaze iz prava EU-a, kako to zahtijeva Sud Europske unije;
50.	poziva države članice da, uz potporu Komisije, uspostave dostupno zakonodavstvo i postupke za pravno priznavanje roda;
51.	poziva Komisiju i države članice da promoviraju sigurna i uključiva okruženja u sektorima obrazovanja, kulture, sporta i drugim sektorima;
52.	poziva države članice da poduzmu dodatne korake kako bi se jamčila jednaka prava za LGBTIQ+ osobe s invaliditetom putem izričite zaštite od diskriminacije na temelju spolne orijentacije i rodnog identiteta potrebne u svim područjima života, uključujući zapošljavanje, stanovanje, obrazovanje, javni smještaj i kreditiranje;
53.	poziva države članice da provedu preporuke Vijeća o „Putevima do školskog uspjeha” , a posebno da uključe mjere protiv diskriminacije LGBTIQ+ osoba, osobito LGBTIQ+ mladih, kako bi se osiguralo sigurno i inkluzivno obrazovanje; 
54.	potiče Komisiju i države članice da pojačaju mjere za rješavanje zastrašivanja i uznemiravanja LGBTIQ+ djece i mladih u školama te da podignu svijest o tim slučajevima; naglašava da takve situacije doprinose socijalnoj isključenosti; 
55.	poziva Komisiju da proširi financiranje programa Erasmus+ u okviru teme „Promicanje ravnopravnosti LGBT+ osoba” putem aktivnih komunikacijskih nastojanja u suradnji s nacionalnim tijelima;
56.	poziva EU da pruži primjer i preuzme vodeću ulogu u promoviranju LGBTIQ+ prava diljem svijeta u skladu sa svojim smjernicama o ljudskim pravima o nediskriminaciji u vanjskom djelovanju;
57.	poziva Komisiju da imenuje posebnog predstavnika za ravnopravnost LGBTIQ+ osoba u Europskoj službi za vanjsko djelovanje kako bi se osigurala horizontalna provedba Strategije o ravnopravnosti LGBTIQ osoba za razdoblje 2020. – 2025. u inozemstvu;
58.	izražava zabrinutost zbog stanja prava LGBTIQ+ osoba diljem svijeta; poziva Komisiju i Europsku službu za vanjsko djelovanje (ESVD) da se koriste razvojnom politikom kao alatom za provedbu reformi u zemljama u razvoju, za rješavanje zastoja u priznavanju i zaštiti tih prava te za jamčenje prava LGBTIQ+ osoba;
59.	poziva Komisiju da osigura da se LGBTIQ+ osobama pruži podrška u okviru proračunskih instrumenata i instrumenata financiranja, kao i širih razvojnih programa pomoći;
60.	poziva Komisiju da pomogne zemljama kandidatkinjama i potencijalnim zemljama kandidatkinjama u provedbi zakonodavstva EU-a, među ostalim u području prava LGBTIQ+ osoba, te da prati njihov napredak;
61.	poziva Komisiju da, u skladu s pravom EU-a, unaprijedi mogućnost ponovne dodjele sredstava i omogući fleksibilno financiranje i pristup takvom financiranju malim, lokalnim borcima za ljudska prava i drugim akterima civilnog društva koji rade na promicanju LGBTIQ+ prava, u Uniji i u trećim zemljama;
62.	poziva Komisiju da dodatno poboljša svoje komunikacije o mogućnostima financiranja za promicanje ravnopravnosti LGBTIQ+ osoba, posebno u državama članicama u kojima je ravnopravnost nazadovala; 
63.	poziva Komisiju da zajamči da države članice upravljaju fondovima EU-a u skladu s Poveljom, te da se uključi pravo na nediskriminaciju, kao što zahtijeva horizontalni „uvjet koji omogućuje provedbu” prema Uredbi o zajedničkim odredbama[footnoteRef:12] (CPR); naglašava da Komisija ne može refundirati nikakve izdatke dok se ne ispune primjenjivi uvjeti koji omogućuju provedbu; [12:  	Uredba (EU) 2021/1060 od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., str. 159.).] 

64.	poziva EU da se nastavi suočavati s problemom stigmatizacije i uznemiravanja boraca za LGBTIQ+ prava u EU-u i zaštiti boraca u trećim zemljama; potiče EU da proširi takav mehanizam na borce za ljudska prava u EU-u, čime bi se omogućila zaštita borce za ljudska prava u LGBTIQ+ području u državama članicama.
65.	potiče EU da proširi takvu zaštitu i na borce za ljudska prava u državama članicama EU-a;
66.	poziva Komisiju da pojača prikupljanje podataka o diskriminaciji na temelju seksualne orijentacije, rodnog identiteta i izražavanja i spolnih obilježja, da ih upotrijebi u stvaranju uključivih javnih politika prilagođenih za LGBTIQ+ osobe te da podupre države članice u upotrebi tih podataka;
67.	poziva sve države članice da same procijene svoj napredak u provedbi Strategije o LGBTIQ osobama i podijele svoje rezultate s Komisijom i Parlamentom;
68.	poziva sve države članice da donesu nacionalne akcijske planove i strategije u području LGBTIQ+ do 2025.;
69.	poziva Europsku komisiju da sastavi novu strategiju o ravnopravnosti LGBTIQ+ osoba za razdoblje 2025. – 2030. na temelju čvrstih obveza i odražavajući Povelju, pozive i očekivanja Europskog parlamenta, organizacija civilnog društva i LGBTIQ+ osoba u Europi i u cijelom svijetu; traži od Komisije da priopći vremenski rok za sljedeću strategiju o ravnopravnosti LGBTIQ+ prije izbora za Europski parlament 2024.;
70.	poziva Komisiju da osigura da sljedeću strategiju o ravnopravnosti LGBTIQ+ osoba pokreće snažniji instrument te da bude popraćena provedbenim planom usmjerenim na ciljeve, snažnom strukturom uključivanja kojom se osigurava da su prava LGBTIQ+ u središtu svih politika EU-a uključujući sve temelje seksualne orijentacije, rodnog identiteta, rodnog izražavanja i spolnih karakteristika i dodjelom resursa; vremenskim rasporedom aktivnosti i prekretnica kako bi se osigurali procesi praćenja, evaluacije, odgovornosti i učenja, uključujući savjetovanja s LGBTIQ+ organizacijama; nadalje poziva Komisiju da obrati posebnu pozornost na skupine u ranjivim situacijama, kao što su LGBTIQ+ djeca i mladi;
71.	poziva Komisiju da u sljedećem sazivu osigura portfelj za povjerenika za ravnopravnost i raznolikost;
72.	potiče uvođenje koordinatora za LGBTIQ+ prava u Europskoj komisiji;
°
°     °
73.	nalaže svojoj predsjednici da ovu Rezoluciju proslijedi Vijeću, Komisiji, vladama i parlamentima država članica i zemalja kandidatkinja te podnacionalnim parlamentima i lokalnim vlastima država članica i zemalja kandidatkinja.

